[pic] | ЕВРОПЕЙСКА КОМИСИЯ |

Брюксел, 16.12.2010

COM(2010) 756 окончателен

2010/0367 (COD)

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

за отмяна на Регламент (ЕИО) № 429/73 за определяне на специални разпоредби, приложими при вноса в Общността на определени стоки, предмет на Регламент (ЕИО) № 1059/69 с произход от Турция, и за отмяна на Регламент (ЕО) № 215/2000 за подновяване за 2000 година на мерките по Регламент (ЕО) № 1416/95 за установяване на някои отстъпки под формата на тарифни квоти на Общността през 1995 г. за определени преработени селскостопански продукти

ОБЯСНИТЕЛЕН МЕМОРАНДУМ

Редица актове, приети през последните десетилетия, изчерпаха своето действие, но формално все още са в сила. Те станаха неактуални поради своя временен характер или защото тяхното съдържание беше включено в последващи актове. Известен брой мерки, свързани с присъединяването на нови държави-членки, станаха неактуални след тяхното присъединяване. Европейският парламент, Съветът и Комисията постигнаха съгласие в своето междуинституционално споразумение за по-добро законотворчество, че законодателството на Съюза следва да бъде актуализирано и че броят на законодателните актове следва да бъде намален чрез отмяна на актовете, които вече не се прилагат[1]. Актовете, които повече не са от значение, следва да бъдат премахнати от корпуса на достиженията на правото на Съюза с цел да се увеличат прозрачността и правната сигурност на неговото законодателство.

На няколко пъти Комисията пристъпи към премахване на неактуалните законодателни актове от корпуса на достиженията на правото, най-вече чрез обявяване на съответните актове на Комисията за неактуални. Последно Комисията обяви около 250 акта в областта на селскостопанската политика за неактуални, като в скоро време някои други актове от същата сфера и около 60 акта, касаещи търговията с преработени селскостопански продукти, ще бъдат обявени за неактуални[2].

Комисията установи, че два акта на Съвета от областта на търговията с получени от преработката на селскостопански продукти стоки, които се основават на член 207 от Договора за функционирането на Европейския съюз (предишен член 133 от ДЕО, а преди това член 113 от ДЕО) и които са изчерпали своето практическо действие, формално са все още в сила. Обявяването на приети от Съвета актове за неактуални не е в правомощията на Комисията. За целите на правната сигурност Комисията предлага посочените в настоящото предложение актове да бъдат отменени от Съвета.

Настоящото предложение се отнася до отмяната на Регламент (ЕИО) № 429/73 на Съвета, с който се определя намаленият фиксиран компонент на вносните мита за преработени селскостопански продукти с произход от Турция. Неговите разпоредби станаха неактуални, тъй като с Решение № 1/95 на Съвета за асоцииране ЕО—Турция от 22 декември 1995 г. за изпълнение на последната фаза на митническия съюз се премахнаха митата за стоките с произход от Турция.

Настоящото предложение касае също така отмяната на Регламент (ЕИО) № 215/2000 на Съвета, с който се подновиха преференциалните тарифни квоти само за 2000 г. и който изчерпа своето действие.

Настоящото предложение е сходно с това, което е предвидено за неактуалните актове в областта на селскостопанската политика съгласно Постоянната програма за опростяване, приета в рамките на прилагането на Стратегията на Комисията за опростяване на регулаторната среда, както беше изменена неотдавна — Документ COM (2008) 712, приложение 2 към законодателната и работна програма на Комисията за 2009 г.

2010/0367 (COD)

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

за отмяна на Регламент (ЕИО) № 429/73 за определяне на специални разпоредби, приложими при вноса в Общността на определени стоки, предмет на Регламент (ЕИО) № 1059/69 с произход от Турция, и за отмяна на Регламент (ЕО) № 215/2000 за подновяване за 2000 година на мерките по Регламент (ЕО) № 1416/95 за установяване на някои отстъпки под формата на тарифни квоти на Общността през 1995 г. за определени преработени селскостопански продукти

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПEЙСКИЯ СЪЮЗ,

като взеха предвид Договора за функционирането на Европейския съюз, и по-специално член 207, параграф 2 от него,

като взеха предвид предложението на Европейската комисия,

след предаване на проекта на законодателния акт на националните парламенти,

в съответствие с обикновената законодателна процедура,

като имат предвид, че:

1. По-голямата прозрачност на правото на Съюза е основен елемент на стратегията за по-добро законотворчество, която се прилага от институциите на Съюза. В тази връзка е целесъобразно да се отменят действащите законодателни актове, които повече нямат реално действие.

2. Регламент (ЕИО) № 429/73 на Съвета от 5 февруари 1973 г. за определяне на специални разпоредби, приложими при вноса в Общността на определени стоки, предмет на Регламент (ЕИО) № 1059/69 с произход от Турция[3], беше приет, за да се определи намаленият фиксиран компонент на вносните мита за преработените селскостопански продукти с произход от Турция и внесени в рамките на Допълнителния протокол към Споразумението за асоцииране между Европейската икономическа общност и Турция, подписан на 23 ноември 1970 г.

3. Разпоредбите на Регламент (ЕИО) № 429/73 станаха неактуални, тъй като с Решение № 1/95 на Съвета за асоцииране ЕО—Турция от 22 декември 1995 г. за изпълнение на последната фаза на митническия съюз[4] се премахнаха митата за стоките с произход от Турция.

4. Регламент (ЕО) № 215/2000 на Съвета от 24 януари 2000 г. за подновяване за 2000 година на мерките по Регламент (ЕО) № 1416/95 за установяване на някои отстъпки под формата на тарифни квоти на Общността през 1995 г. за определени преработени селскостопански продукти[5] имаше временен характер, беше приложим само през 2000 г. и изчерпа действието си.

5. Поради съображения за правна сигурност и с оглед на яснотата регламенти (ЕИО) № 429/73 и (ЕО) № 215/2000 следва съответно да бъдат отменени,

ПРИЕХА НАСТОЯЩИЯ РЕГЛАМЕНТ:

Член 1

Регламенти (ЕИО) № 429/73 и (ЕО) № 215/2000 се отменят.

Член 2

Настоящият регламент влиза в сила на третия ден след публикуването му в Официален вестник на Европейския съюз .

Настоящият регламент е задължителен в своята цялост и се прилага пряко във всички държави-членки.

Съставено в Брюксел на […] година.

За Европейския парламент За Съвета

Председател Председател

[1] ОВ С 321, 31.12.2003 г., стр. 1.

[2] ОВ С 30, 6.2.2009 г., стр. 18.

[3] OВ L 59, 5.3.1973 г., стр. 85.

[4] ОВ L 35, 13.2.1996 г., стр. 1.

[5] OВ L 24, 29.1.2000 г., стр. 9.